Λύκειο 42

**Η ΥΠΕΡΒΑΤΟΛΟΓΙΚΗ ΓΕΛΩΤΟΠΟΙΙΑ**

«Η φιλοσοφία είναι η πραγματική πατρίδα της ειρωνείας, την οποία θα μπορούσε να ορίσει κανείς ως λογική ομορφιά. Γιατί παντού όπου δεν φιλοσοφεί κανείς τελείως συστηματικά, σε προφορικές ή γραπτές συνομιλίες, πρέπει να επιδεικνύει και να απαιτεί ειρωνεία. Ακόμη και οι στωικοί θεωρούσαν τον κοσμοπολιτικό λόγο (Urbanität) αρετή. Φυσικά υπάρχει και μια ρητορική ειρωνεία, η οποία όταν χρησιμοποιείται με φειδώ έχει έξοχη επίδραση, ιδιαίτερα στην πολεμική. Ωστόσο, σε σύγκριση με τον υψηλό κοσμοπολιτισμό (Urbanität) της σωκρατική μούσας είναι ό,τι η μεγαλοπρέπεια του πλέον λαμπρού έντεχνου λόγου σε σύγκριση με μια αρχαία τραγωδία υψηλού ύφους. Μόνο η ποίηση μπορεί, και από αυτήν επίσης την πλευρά, να ανέλθει στα ύψη της φιλοσοφίας, και δεν στηρίζεται σε ειρωνικά χωρία όπως η ρητορική. Υπάρχουν αρχαία και μοντέρνα ποιήματα που αναπνέουν στο όλο και παντού τη θεϊκή πνοή της ειρωνείας. Μέσα τους ζει μια πραγματικά υπερβατολογική γελωτοποιία. Στο εσωτερικό, η διάθεση που παραβλέπει τα πάντα και υψώνεται άπειρα πάνω από καθετί που υπόκειται σε όρους, ακόμη και υπεράνω της ίδιας τέχνης, αρετής ή ιδιοφυΐας. Στο εξωτερικό, στην εκτέλεση η μιμητική μανιέρα ενός συνηθισμένου καλού Ιταλού γελωτοποιού».

Λύκειο 108

**Η ΣΩΚΡΑΤΙΚΗ ΕΙΡΩΝΕΙΑ**

Η σωκρατική ειρωνεία είναι η μόνη τελείως αθέλητη και τελείως λελογισμένη προσποίηση. Είναι εξίσου αδύνατο να την επιφέρει κανείς τεχνητά και να την προδώσει. Σε όποιον δεν την έχει παραμένει ένα αίνιγμα, ακόμη και μετά την πιο ανοικτή ομολογία. Δεν έχει σκοπό να παραπλανήσει κανέναn, εκτός από εκείνους που τη θεωρούν πλάνη και είτε βρίσκουν χαρά στην υπέροχη πανουργία να πειράζουν όλο τον κόσμο είτε θυμώνουν όταν διαισθάνονται ότι εννοούνται και οι ίδιοι. Σε αυτήν τα πάντα οφείλουν να είναι αστεία και τα πάντα σοβαρά, τα πάντα καλόπιστα ανοικτά και τα πάντα βαθιά κρυμμένα. Πηγάζει από τη συνένωση της αίσθησης της τέχνης του βίου και του επιστημονικού πνεύματος, από τη συνάντηση τέλειας φιλοσοφίας της φύσης και τέλειας φιλοσοφίας της τέχνης. Περιέχει και διεγείρει ένα συναίσθημα της ανεπίλυτης σύγκρουσης του άνευ όρων και του υπό όρους, του αδυνάτου και του αναγκαίου μιας πλήρους διαμήνυσης. Είναι η πιο ελεύθερη από όλες τις άδειες, διότι μέσω αυτής ξεπερνά κανείς τον εαυτό του· είναι όμως και η πιο νόμιμη, διότι είναι άνευ όρων αναγκαία. Είναι πολύ καλό σημάδι που οι άμουσοι δεν ξέρουν διόλου πως να πάρουν αυτή τη συνεχή αυτοπαρωδία και θεωρούν σοβαρό το αστείο και αστείο το σοβαρό.